十月十六日記所見
作者：蘇軾
朝代：宋

paragraphs: 風高月暗雲水黄，淮陰夜發朝山陽。
山陽曉霧如細雨，炯炯初日寒無光。
雲收霧卷已亭午，有風北來寒欲僵。
忽驚飛雹穿戶牖，迅駛不復容遮防。
市人顛沛百賈亂，疾雷一聲如頹牆。
使君來呼晚置酒，坐定已復日照廊。
怳疑所見皆夢寐，百種變怪旋消亡。
共言蛟龍厭舊穴，魚鱉隨徙空陂塘。
愚儒無知守章句，論說黑白推何祥。
惟有主人言可用，天寒欲雪飲此觴。